CHRISTIANSSANDS BYSELSKAP

**Planprogram og justert plangrense for Støleheia sør. Områderegulering for energiforedlende virksomhet.**

**Høring**

I forslag til planprogram fremgår det at planområdet har relativt mange kulturminner, knyttet vesentlig til ferdsel og oppdemming av vann. Vi støtter forslaget om en arkeologisk registrering og mener at andre kulturminner bør få en nærmere gjennomgang og verdivurdering.

I kommunens oversikt over lokale kulturminner går det fram at Høie Fabrikker som ble anlagt på midten av 1800-tallet, regulerte vann på begge sider av Setesdalsveien. I hele vassdraget fra Lona, Eptevann, Krogvann, Mørkevann og til Engelsvann ble det bygd stemmer. Noen av stemmene er gamle og var tidligere bygd for å skaffe vann til sagbruk og kverner. Disse stemmene er til dels bygd større for å sikre vanntilførselen til Høie Fabrikker som er fra 1850.

Ved utløpet av Eptevann ble det bygd en stem som skulle sikre jevn vannforsyning til Høie Fabrikkers produksjon og drift av eget E-verk lenger nede i vassdraget.

I området er det en gammel ferdselsvei / kirkevei til Øvrebø kirke. Den kan være en del av Fjellmannsvegen.

På Bruliheia lå det en gammel husmannsplass, ryddet omkring 1719 og fraflyttet i 1920.

Spor av det sørligste bevarte brudleet i landet skal også finnes i området. Det består av 13 steiner lagt på en rekke etter hverandre på et flatt berg. Både dette og kulturminnene knyttet til vannmiljøet antas å kunne ha en relativt høy verneverdi.

Behandlingen av vassdraget med stemmer ned mot Mosby bør sees i en helhet sammen med mulige verneinteresser knyttet til Høie-fabrikken med omkringliggende miljø.

Det er viktig at det videre planarbeidet ivaretar kulturminnevernet på en tilfredsstillende måte i samarbeid med vernemyndighetene.

På vegne av Christianssands Byselskap

 21.12.20

 Harald Sødal

 Leder

Kilder: - Kristiansands temakart for lokale kulturminner

* Kommunens kulturminnevernplan 1990
* Riksantikvarens temakart over arkeologiske registreringer